Almenningi er nóg boðið

Ótrúlega er sorglegt að fylgjast með útsendingu frá borgarstjórnarsalnum núna - mínum gamla vinnustað. Og ekki get ég láð almenningi sem er mættur á pallana að láta tilfinningar sínar í ljós. Satt að segja líður mér ekki ósvipað. Hver hljóðbylgja sem berst frá áheyrendapöllunum er bylgja frá mínu eigin hjarta.

Dagur B. Eggertsson má vera stoltur af sinni hundrað daga borgarstjóratíð. Félagar hans í fráfarandi meirihluta mega vera stoltir af starfi sínu í þágu borgarbúa. Þetta fólk hefur staðið ölduna á forsendum málefnastöðu, það hefur staðið vörð um velferð borgarbúa, helgað sig almannaheill af ábyrgð og heilindum.

Menn skulu ekki gleyma því hvernig þetta fólk forðaði mikilvægum verðmætum í almenningseigu frá því að vera sett í hendur einkaaðila.

Sú dáð sem fráfarandi meirihluti drýgði síðastliðið haust mun lengi verða í minnum höfð. Hún verður enn stærri og glæstari í minningunni samanborið við starfsaðferðir þeirra sem nú eru aftur að taka við stjórnartaumum að afstöðnu valdaráni.

Já, það var framið valdarán í Reykjavík - og það er ekkert sem hægt er að gera við því. Í landsstjórninni er hægt að rjúfa þing og efna til kosninga - en ekki í sveitarstjórn. Það er enginn lagabókstafur sem verndar almenning fyrir atburðarás af því tagi sem nú hefur átt sér stað.

Það er umhugsunarefni.

Eina leiðin sem fólk á til þess að tjá álit sitt á því sem gerst hefur er að mæta á pallana og láta tilfinningar sínar í ljós. Og það hefur gerst núna.

Í þessum töluðu orðum er lögreglan mætt á staðinn - en áheyrendur halda áfram að klappa og stappa. Það er upplausnarástand og heitar tilfinningar.

Almenningi er augljóslega nóg boðið, eins og við mátti búast.

Fyrri ummæli:
Ótrúlegt að fylgjast með hægriblogginu þessa stundina. Það er eins og þeir hafi breyst í Farísea og rífa klæði sín í undrun yfir viðbrögðum fólks. Ég þarf að hemja mig svo ég skrifi ekki eitthvað ósæmandi inn á blogg þeirra. Munurinn á okkur og þeim: Hjá okkur eru stjórnmál hugsjón, hjá þeim blind trú án efa.

Ég er nú svokölluð hægri manneskja, en fylgi þeim ekki í þessu borgarupphlaupi, ég er ekki haldin blindri trú og þoli illa þessa framkomu Ólafs og Villa. Hef ekki trú að þessi meirihluti haldi. Þetta er ekki lengur pólitík heldur hefnd og græðgi.

||

Þetta eru bara skrílslæti og ef þetta hefði verið gert í Sal Menntaskólans hjá þér, hefðu verið önnur viðbrögð af þinni hálfu.

Einnig er svo með visntra liðið, að þeim finnst eitt í lagi, sem hentar þeim en hið sama ófært með öllu ef hluturinn snýr að þim sjálfum.

Sættið ykkur við það, að það er kominn á nýr og betri meirihluti í Rvíkurborg, laus við alla kommatitti.

Miðbæjaríhaldið

Ummæli:
Ef að þið teljið fólkið á pöllunum vera fulltrúa almennings vil ég benda ykkur á að ég tel það ekki mína fulltrúa og það eru margir sömu skoðunar. Þarna voru á ferðinni stjórnarskipti eins og fyrir 100 dögum en þau læti sem urðu á pöllunum eru þeim sem að því stóðu ekki til sóma. Ég er hvorki hægri né vinstri maður Dags eða Ólafs maður en kurteisi og virðing eiga að vera aðalsmerki fólks ekki skrílslæti. Og miðað við þetta þá hallast ég til hægri í dag það virðist allavega vera kunnátta í einhverjum mannasiðum þeim megin .

Verkefni: Lyndi
Merking: Neikvætt